b'\n_START_ARTICLE_\nPrepelica\n_START_SECTION_\nOpis\n_START_PARAGRAPH_\nPrepelica je mala ptica duga 17 cm i te\xc5\xa1ka 95-150 g. Ima raspon krila 32-35 cm. Glava joj je sme\xc4\x91e boje, o\xc4\x8di su crvenkasto sme\xc4\x91e, a kljun je tamnosme\xc4\x91e boje. Noge su joj \xc5\xbeutoru\xc5\xbei\xc4\x8daste, dok je vrat sme\xc4\x91e boje. Hrani se sjemenkama, lisnim i cvjetnim pupoljcima te kupinama, a mladi se hrane uglavnom kukcima, sve dok ne postanu samostalni. \xc5\xbdivotni vijek prepelice procjenjuje se na 10 godina. Ona je ptica selica, te \xc4\x8desto strada prilikom seobe. Zime provode u Africi. Prirodni neprijatelji su joj zvijeri i ptice grabljivice. Ovu pticu je te\xc5\xa1ko vidjeti jer vi\xc5\xa1e hoda nego leti i skriva se u zelenilu. Krik prepelica se \xc4\x8duje na udaljenosti od oko pola kilometra.\n_START_SECTION_\nRazmno\xc5\xbeavanje\n_START_PARAGRAPH_\nSezona parenja traje tijekom svibnja. Mu\xc5\xbejaci ne trpe druge mu\xc5\xbejake u prisutstvu \xc5\xbeenke prilikom parenja. Kad navr\xc5\xa1i od 6 do 8 tjedana, \xc5\xbeenka prepelice u gnijezdo napravljeno od trave pola\xc5\xbee od 6 do 18 bijelih ili prljavo\xc5\xbeutih jaja sa crnim pjegama, te na njima le\xc5\xbei od 16 do 18 dana. Gnijezdo se nalazi ispod grmlja, za\xc5\xa1ti\xc4\x87eno je od grabe\xc5\xbeljivaca. Dok \xc5\xbeenka le\xc5\xbei na jajima, mu\xc5\xbejak tra\xc5\xbei drugu \xc5\xbeenku za parenje, ne brinu\xc4\x87i se za svoje leglo. Mladi su uz majku oko tri tjedna, pa postaju samostalni i znaju letjeti. Prepelice su bri\xc5\xbeljive prema svojim mladima, a nekad prihvate i tu\xc4\x91e pili\xc4\x87e koji su ostali bez majke.\n_START_SECTION_\nLjudi i prepelice\n_START_PARAGRAPH_\nMnogi ljudi imaju prepelice kao ku\xc4\x87ne ljubimce jer se lako odr\xc5\xbeavaju. Dosta ljudi ih lovi zbog mesa. Sezona lova na prepelice traje od po\xc4\x8detka kolovoza do kraja prosinca. Prepelice se najvi\xc5\xa1e love na podru\xc4\x8dju Mediterana. Njihovo meso je velika delikatesa i naj\xc4\x8de\xc5\xa1\xc4\x87e se koriste u malte\xc5\xa1koj, indijskoj i portugalskoj kuhinji. Prepelice koje su se hranile biljkom kukutom mogu izazvati akutno zatajenje bubrega. Prepeli\xc4\x8dja jaja se \xc4\x8desto prodaju u prodavnicama i jako su malena u odnosu na koko\xc5\xa1ja, ali imaju sli\xc4\x8dan okus. Osim veli\xc4\x8dine, razlika izme\xc4\x91u prepeli\xc4\x8djih i koko\xc5\xa1jih jaja je u tome \xc5\xa1to prepeli\xc4\x8dja imaju malo manje kolesterola. Ponekad se poslu\xc5\xbeuju sirova uz sushi. U egipatskim hijeroglifima postoji simbol prepelice.'